曹夫人牧羊圖
作者：陳克
朝代：宋

paragraphs: 日長永巷車音細，插竹灑鹽紛妬恃。
美人零落涇水寒，兩鬢風鬟一揮涕。
柔毛𧤏𧤏與人羣，兒女恩怨徒紛紛。
洞房那復知許事，但畫遠牧連空雲。
槲葉飄蕭晚風勁，羖䍽相追寒鵲並。
短童何處沙艸深，族走羣飛各天性。
向來鞍馬曹将軍，文采班班今尚存。
林下夫人更超絕，新圖不作五花文。